Jens Vibjerg (V), 2004-03-09:
Enhedslisten har rejst en forespørgsel om den stigende ledighed, og det er jeg sådan set glad for, for det giver mig anledning til at sige, at i Venstre er vi meget optaget af den stigende ledighed.
Enhver familie, ethvert menneske, der rammes af ledighed, er belastet af situationen.
Enhver, der har truslen om ledighed hængende over hovedet, føler det som et pres.
Hertil kommer, at hvert eneste par ledige hænder jo ikke bidrager til samfundshusholdningen, og derfor er der vigtige grunde til at gøre, hvad vi kan for at sikre en så høj beskæftigelse som overhovedet muligt.
Vi er i Danmark blevet hårdt ramt af de internationale konjukturer.
Den 11. september, SARS-epidemien, Irakkrigen og faldet i dollarkursen er nogle af de vigtigste elementer, der virkelig har gjort det svært at finde rentabel afsætning for mange af de varer, vi producerer.
Ifølge Arbejderbevægelsens Erhvervsråd har dollarens fald alene i 2003 kostet 28.000 arbejdspladser, og man forventer, at det i indeværende år betyder 36.000 arbejdspladser.
Alene dollarens fald kan altså forklare hele stigningen i ledighedstallet i Danmark.
Når vi tager i betragtning, at ca. en tredjedel af stigningen alene skyldes mindre aktivering, må vi trods alt sige, at regeringens mange initiativer virkelig har båret frugt.
Skatte- og afgiftsstoppet samt skattelettelsen, der trådte i kraft den 1. januar, har givet os alle sammen flere penge i hænderne, og det har stimuleret forbruget og derved skabt flere arbejdspladser.
Regeringen besluttede at fremrykke investeringer på op til 1,5 mia. kr., og det har bremset stigningen i ledigheden inden for byggebranchen, som normalt påvirkes ekstra kraftigt af en økonomisk lavkonjuktur.
Regeringen har gennemført en række erhvervsfremmende foranstaltninger, og regeringen har ikke mindst gennemført en række initiativer over for de mennesker, der enten er blevet ledige eller står over for at miste jobbet.
Reformen »Flere i arbejde«, som en række partier her i Folketinget heldigvis står bag, har gjort beskæftigelsesindsatsen mere effektiv ved at afskaffe den meningsløse aktivering, intensivere kontakten til den ledige og indføre mere effektive og fleksible muligheder for erhvervsrettet aktivering.
Der blev ved satspuljeforhandlingerne afsat 40 mio. kr. til fremme af beskæftigelse af de svageste grupper på arbejdsmarkedet, dvs. personer med misbrugsproblemer, fysiske eller psykiske lidelser og handicap samt ledige seniorer, og regeringen har igangsat en handlingsplan mod akademikerledigheden, der skal anvise nye veje for ansættelse af ledige akademikere i mindre og mellemstore virksomheder.
Der er givet mulighed for øget efteruddannelse af ledige, der er afsat 100 mio. kr. frem til sommeren, og vi har hørt beskæftigelsesministeren bebude, at ordningen forlænges,
foreløbig året ud
Det kan helt klart siges, at ikke bare Venstre, men den samlede regering tager ledigheden meget alvorligt, og at den hele tiden har udvist rettidig omhu.
Vi følger fortsat udviklingen meget nøje, og vi har bevist, at vi er parat til at tage de til enhver tid nødvendige initiativer.
Jeg skal slutte med på vegne af Venstre, Dansk Folkeparti og Det Konservative Folkeparti at fremsætte følgende:
Forslag til vedtagelse »Folketinget konstaterer, at der har været en stigning i arbejdsløsheden.
Dette er dybt beklageligt.
Enhver enkelt ledig oplever med rette en ufrivillig ledighedssituation som dybt negativ.
Årsagen til stigningen i arbejdsløsheden er primært den internationale økonomiske afmatning efter 11. september 2001, Irakkrigen, SARS-epidemien og faldet i dollarkursen, som har kastet skygger over dansk økonomi.
Folketinget finder, at det er afgørende, at der udvises rettidig omhu både af hensyn til den enkelte ledige og den samlede beskæftigelse.
Folketinget noterer sig, at der er iværksat initiativer, som afhjælper den stigende ledighed, skattelettelser i 2004
på ca. 6 mia. kr., fremrykning af offentlige investeringer på ca. 1,5 mia. kr., afgiftslettelser og skattestop.
Ordningen vil blive forlænget foreløbig til udgangen af året.«
Vi har hørt fra Enhedslisten, at det handler om at sikre, at man suger al kapital ud af virksomhederne, så der intet overskud er.
Vi ved, at Socialdemokraterne vil indføre en lønsumsskat, der sikrer, at jo flere man ansætter, jo mere kommer man af med i skat ud over den, man betaler via løn og den skat, der betales der.
Man vil altså også straffe virksomheder, der vil ansætte ældre arbejdskraft, for hvis de så skal af med dem igen, skal der altså ligge en straf på det.
Jeg synes, at vi har brug for her at få et klarere billede af, hvad det der firehovedede skatteuhyre mere konkret vil indebære.